Петя Кабакчиева

Петя Любомирова Кабакчиева е българскa социоложка, професор в катедра Социология във Философски факултет на Софийски Университет „Св. Климент Охридски“. Работи в областите на политическата социология, социология на гражданския сектор, регионалните изследвания, миграцията, образованието и много други. Председател на настоятелството на Институт „Отворено общество – София“ (2006 – 2010). Председател на Българската социологическа асоциация (2014 – 2017). От 2017 година е председател на Националната агенция за оценяване и акредитация.
Петя Кабакчиева е родена през 1956 г. в София. Дъщеря е на актьора Любомир Кабакчиев и Мария Кабакчиева. Завършва Английската гимназия в София през 1975 г. За ученическия си опит, за младостта си, за личния си живот Петя Кабакчиева разказва в интервю за сп. „Пирон“.
Тя е съпруга на проф. Райчо Пожарлиев , философ и преподавател в СУ, и майка на Любомир Пожарлиев, който споделя интереса на родителите си към изследователската работа и се посвещава на академична кариера в Германия.
Петя Кабакчиева завършва Философия с профил Социология във Философски факултет на Софийски Университет, след което работи в Младежкия институт и се завръща в катедра Социология на Софийски университет (първата катедра по Социология в България, основана от проф. Любен Николов) през 1987 година. Преподавателите в катедрата успяват да създадат общност, удържана от каузата за разбиране на социалното и едновременно с това приемащи разнообразието като норма не просто на академичното знание, но и на промисленото гражданско поведение.
В академичния си път Петя Кабакчиева специализира в редица международни академични институции като Университета Билефелд, Германия, Колежа на Европа в Брюж, Белгия, Дом на науките за Човека, Париж, Франция, Институт за науките за човека, Виена, Австрия и други.
Петя Кабакчиева е член на Международната социологическа асоциация, както и на Българската социологическа асоциация, на която е председател от 2014 до 2017 година. Тя е един от основателите на Асоциация за социални изследвания и приложни изследователски практики (АСИ) и неин председател от 2001 – 2003 година. Член е на Световната асоциация за изследвания чрез участие между 2000 – 2005 година.
Петя Кабакчиева е част от експертния съвет на Центъра за академични изследвания, София, а преди това и член на Специализирания научен съвет по социология, антропология и науки за културата (2004 – 2007).
Наред с академичната си кариера проф. Петя Кабакчиева се ангажира с инвестиции в реална промяна на обществото ни. Пример за това са не само докладите ѝ по публични политики, но и нейните институционални ангажименти, както с Институт „Отворено общество – София“, където е член на настоятелството (2003 – 2010; 2015 – 2017) и негов председател (2006 – 2010), така и с Националната агенция за оценяване и акредитация, на която е председател от 2017 година.
Доказателство за значимостта на академичните, изследователски граждански приноси на проф. Петя Кабакчиева е публикуваният през 2022 юбилеен сборник в нейна чест „Социологията като граждански ангажимент. Юбилеен сборник за 65 годишнината на Петя Кабакчиева“, Университетско издателство „Св. Климент Охридски“. Премиерата на сборника се състоя на 11 май 2022.
Изследванията и многобройни публикации на Петя Кабакчиева са свързани с разнообразие от проблематики, централни за социологията и социалните науки, за които разработването на добра социология на властта и на идеологиите е от основно значение, особено днес. Нейните авторски текстове са в областта на теорията на комунистическите общества и историческата социология на българския комунизъм, теории за модерността и т. нар. теория на демокрацията, изследвания на институциите и на институционалните промени в европейски контекст, анализ на съвременни тенденции на развитие на гражданското общество и на кризите на традиционните демократични модели, теория на националната и европейската идентичност, изследвания на транснационалните мобилности и на структурните трансформации на биографичните шансове на различни групи и др.. Разнообразието от изследователски интереси на проф. Кабакчиева е сравнимо само с разнообразието от колеги, с които тя успява да работи. Тя участва в много и различни изследователски екипи (национални и международни) и често публикува в съавторство с тях. Нейни текстове са публикувани на български, английски, немски, френски и шведски.
Докторската работа на Петя Кабакчиева „Политическа власт и елит/и/. Българският преход: 1989 – 1997 г.“ се е превърнала в класически текст, задаващ основни подходи в изследването на елитите. Тя анализира трансформацията на елитите след 1989-та година в България, изследва появата на нови политически актьори и интерпретира новите популизми. Едновременно с това, Петя Кабакчиева проследява, както теоретично, така и емпирично, конструирането на гражданско общество в България, проблематизира гражданския сектор, отношенията на гражданите с държавата, като допринася и със собствените си граждански действия за формирането на активно гражданско общество.
Друга устойчива изследователска посока в работата на Петя Кабакчиева е усилието по разбиране и интерпретиране на множествеността на идентичностните проекти. Тя анализира новите национализми, измеренията на европейските идентичности, процесуалността на културните идентичности, проблематизира регионализмите. Тя открива потенциала на пост-колониалните парадигми за разбирането и изследването на пост-комунистическите съвременни общества, който принос отбелязва водещата изследователка по темата Гаятри Спивак.
Занимавайки се с раздвижването на идентичностите, естествено се появява и интересът на Петя Кабакчиева към раздвижването на хора. Социология на миграцията е другото изследователско поле, към което тя допринася изследователски като анализира не просто ефектите от мобилността на социалните актьори, но фокусира вниманието си и върху онези социални актьори, обречени на неподвижност и понасящи ефектите на мобилните други. Нека тук да споменем трайните ѝ изследователски усилия да интерпретира социалната съдба на децата с мобилни родители, както и опитите ѝ да предложи публични политики и да ангажира институциите с тези деца.
Гражданският ангажимент в изследователската работа на Петя Кабакчиева, обяснява и друг неин устойчив интерес, а именно към бедността и социалните неравенства. През изследвания на бедността, трансформациите и социалните шансове на социалните актьори, Петя Кабакчиева се ангажира с промени в социалните политики в България. Интересът ѝ към социалните неравенства се фокусира върху възможностите на образователната сфера да гарантира равен шанс на всички деца, като отново изследователското усилие е ориентирано едновременно към разбиране на случващото се и към промяна на публичните политики.
Петя Кабакчиева поставя под въпрос инструментите, с които провеждаме изследвания, търси необходимостта от локализация и иновативност на теоретичните понятия, с които мислим специфични социални реалности. Именно затова допринася за информираността на българската академична публичност за колониалните и пост-колониалните изследвания като ресурси за интерпретация на специфичната българска реалност. В тази посока могат да се впишат и изследователските ѝ усилия по разбиране и интерпретация на пост-комунистическото българско общество, което проф. Кабакчиева предлага да мислим като форма на специфична модерност.
Преподавателската биография на Петя Кабакчиева е плътно свързана с катедра Социология на СУ. Тя води курсове по Обща социология, Социология на социалната регулация, Социология на властта, Социология на идеологиите, Социология на гражданското участие, Гражданско участие и граждански контрол Проф. Кабакчиева активно съдейства за формирането на първите магистърски програми на специалност Социология и е ръководител на някои от тях: МП Социологическа диагностика на съвременността, МП Политическа социология. Петя Кабакчиева инвестира усилия в студентски практики, чрез които студентите се включват в изследвания и научават, участвайки, изследователския занаят. Накратко, проф. Петя Кабакчиева е отдаден и щедър преподавател, благодарение на когото поколения студенти са се превърнали в уважавани социални учени; личен разказ за преподавателската работа и обичта към студентите може да бъде открит в интервю за локална, казанлъшка медиа.
Наред с академичната си преподавателска дейност, Петя Кабакчиева инвестира усилия и в полето на средното образование. Тя е сред съавторите на първия учебник по Социология, издаден през 1992 година.
Години по-късно разработва и учебници по Свят и личност и учебници по Гражданско образование , въвеждането на което приема като своя лична кауза.